Vier Bokke op sterk Sharks se bankRobert du Preez – een seun draf op, een is op die bank en een is beseer ( Foto: varsitycup.co.za) Sy een seun is nie in die beginspan nie, die ander vervang ŉ Springbok en die derde is beseer. Ja, dít is soos dit met die drie seuns van Robert du Preez, afrigter van die Sharks, staan ná Donderdag se spanaankondiging vir die Sharks se wedstryd Saterdag teen die Lions op Ellispark. ŉ Kenmerk van die span is sy sterk bank, waar vier Springbokke op speelkans sal wag. Een van hulle is Curwin Bosch wat verlede jaar as die Sharks se nommer twee-losskakel geag is nadat Pat Lambie seergekry en toe oorsee is. Bosch word deur Robert du Preez jnr. vervang, wat van die Stormers af na Durban verhuis het. Sy Springbokbroer, Dan, sit op die bank met nóg ŉ Boklosvoorspeler, Keegan Daniel, wat as agsteman opdraf. Dan se Springbok-tweelingbroer, Jean-Luc, is beseer. Dan is die Springbokke se voorkeurloskop, Beast Mtawarira, ook op die bank. Hy moet vir die jong Juan Schoeman terugstaan. Die Springbokskrumskakel Louis Schreuder, is beseer en word deur Cameron Wright vervang. Die Springbok Michael Claassen is ook op die bank. Makazole Mapimpi, wat die afgelope twee jaar groot vooruitgang gemaak het en in die Pro14 vir die Cheetahs die voorste driedrukker was toe hy onlangs Durban toe verhuis het, kry sy eerste speelkans vir die Sharks. Die Sharks se diepte word beklemtoon deur die keuse van die sterk vleuel Kobus van Wyk op die bank. Die Sharksspan – 15 Lwazi Mvovo, 14 Sbu Nkosi, 13 Lukhanyo Am, 12 Andre Esterhuizen, 11 Makazole Mapimpi, 10 Robert du Preez, 9 Cameron Wright, 8 Keegan Daniel, 7 Jacques Vermeulen, 6 Philip van der Walt, 5 Stephan Lewies, 4 Ruan Botha (kapt.), 3 Thomas du Toit, 2 Franco Marais, 1 Juan Schoeman. Bank: 16 Akker van der Merwe, 17 John-Hubert Meyer, 18 Tendai Mtawarira, 19 Hyron Andrews, 20 Daniel du Preez, 21 Michael Claassens, 22 Curwin Bosch, 23 Kobus van Wyk.